
Filmnézési szokások vizsgálata az egyetemisták körében

Dolgozatomban a moziban illetve otthon filmnéző egyetemisták szokásainak, illetve a konkrét film és a megtekintés módjának kiválasztásakor meghozott döntések feltárása és vizsgálata történik.
Első célkitűzésem „Az egyetemisták filmválasztási és nézési szokásainak vizsgálata a klasszikus értelemben vett fogyasztói magatartással párhuzamban” volt. Ennek megfelelően az irodalmi feldolgozásban a legfőbb filmnézési lehetőségek ismertetésén túl a klasszikus értelemben vett fogyasztói magatartást vizsgálom – párhuzamban a filmipar jellegzetességeivel, illetve a filmnéző emberek szokásaival. Ezt követően végeztem el a saját kutatásaimat:
A kvalitatív kutatásom a második célkitűzésem – „Az egyetemisták konkrét film és a megtekintés módjának kiválasztása mögött húzódó gondolkodásmódjának vizsgálata” – alapján végeztem el. Ennek érdekében két fókuszcsoportos beszélgetést tartottam, melyekben azonos forgatókönyv alapján haladtunk végig a fő témakörökön.
A kvantitatív kutatásom a harmadik célkitűzésemen – „Az egyetemisták filmnézési szokásainak összefüggés- és kapcsolatrendszerének vizsgálata” – alapult, ehhez egy kérdőíves megkérdezést folytattam le, mely egy 108 fős mintát szolgáltatott a hipotéziseim vizsgálatához.
A kutatások eredményeként a kvalitatív kutatásban a beszélgetés során elhangzott válaszok szolgáltak, ezeket összegyűjtve foglaltam össze az egyes témaköröknél a két csoport általános véleményét. A kvantitatív kutatásban a felállított hipotézisek szerint haladtam és írtam össze az eredményeket, majd elemeztem az eredmények valószínűsíthető okait, illetve a belőlük levonható következtetéseket. Ezek között a legfontosabb az otthoni filmnézés „következő állomásaként” megjelent legális letöltés, mely megfelelően kialakított árazás, felhasználóbarát alkalmazhatóság és kimagaslóan magas kép- és hangminőség mellett életképesnek bizonyulhat még az alapvetően illegális letöltésre szakosodott egyetemisták körében is. Az eredmények ismertetése során kitérek továbbá a legfontosabb filmes információs csatornákra, valamint a mozis és otthoni filmnézés sarokpontjaira.



